Markram looi Nederlanders op WanderersAiden Markram was op sy beste teen Nederland op die Wanderers. Foto: Phill Magakoe/AFP. Dit het vandag sesse op die Wanderers gereën soos wat Aiden Markram en David Miller teen die Nederlandse boulers laat waai het. Die twee kolwers het behoorlik die lopiekrane oopgedraai om 199 lopies van slegs 118 aflewerings om die vyfde paaltjie aan te teken. Dit het op ŉ stadium gelyk of Markram goed op koers was om Suid-Afrika se eerste dubbelhonderdtal in die eendagkrieketformaat te vier. Hy het na hartelus die bal oor die grenstou gejaag en oudergewoonte was sy houespel pure kuns. Soos wat daar al male sonder tal gesê is: ŉ Afdruk van ŉ Aiden Markram-dryfhou kan gerus in die Louvre-museum gehang word. Hy het egter onbaatsugtig lopies vir sy span probeer jaag en hy is op die grens uitgevang met sy telling op 175 lopies. Hy het altesaam 24 grenshoue in sy topbeurt geslaan. Natuurlik gaan daar diegene wees wat sal mor dat hy dit teen ŉ Nederlandse boulaanval gedoen het – wag net totdat hy teen ŉ Mitchell Starc of ŉ Jasprit Bumrah te staan kom; dan sien jy ŉ ander storie. Die argument het inderdaad meriete, maar die meeste rusbankkenners sal waarskynlik sukkel om 30 lopies in ŉ agterplaaskrieketwedstryd aan te teken; om nie eens van 175 lopies te praat nie. Dan het Miller ook gewys waarom hy as een van die gevaarlikste witbalkrieketkolwers op die internasionale verhoog gereken word. Hy het tien grenshoue in sy blitsbeurt van 91 lopies gemoker en hy het sy lopies teen ŉ treftempo van 149,18 geslaan. Die Proteas het uiteindelik 370/8 in hul toegelate 50 boulbeurte aangeteken. Suid-Afrika 370/8 in 50 boulbeurte: Aiden Markram 175, David Miller 91 en Fred Klaassen 2/43. Suid-Afrika: Temba Bavuma (kaptein), Quinton de Kock, Rassie van der Dussen, Aiden Markram, Heinrich Klaasen, David Miller, Marco Jansen, Sisanda Magala, Lungi Ngidi, Anrich Nortjé en Tabraiz Shamsi. Nederland: Vikramjit Singh, Max O’Dowd, Musa Ahmed, Wesley Barresi, Tom Cooper, Scott Edwards (kaptein), Shariz Ahmad, Aryan Dutt, Paul van Meekeren, Fred Klaassen en Vivian Kingma.